钦定古今图书集成/明伦汇编/闺媛典/第342卷 > 蜀妇人
## 钦定古今图书集成/明伦汇编/闺媛典/第342卷 > 蜀妇人

按崔蠡《义激》：长安里中多空舍，有妇人佣以居者，始
来，主人问其姓，则曰“生三岁，长于人。及长，闻父母逢
岁饥不能育，弃之途，故姓不自知。视其貌，常人也；视
其服，又常人也。归主人，居佣无有阙”，亦常佣居之妇
人也。旦暮多闭关，虽居如无人。居且久，又无有称宗
族故旧来讯问，终莫有知其实者。凡邻皆疑，且窥见
其饮食动息，又与里中无异。唯是织纴缄繲，妇人当
工者皆不为。罕有得与言语，其色庄，其气颛，庄颛之
声四驰，虽里中男子狂而少壮者，无敢侮。居一岁，遂
妇于同里人。其夫问所自，如对主人之词。观其付夫
之意，似没身不敢贰者。其夫自谓得妻也，所付亦如
妇人付之之意。既生一子，谓妇人所付愈固，而不萌异虑。是后，则忽有所往，宵漏半而去，未辨色来归。其
夫疑怒，愿去之，以其有子，子又乳也，尚依违焉。妇人
前志不衰，他夜既归，色甚喜，若有得者。诘之，乃举先
置人首于囊者，撤其囊示焉。其夫大恐，恚且走，妇人
即卑下辞气，和貌怡色，且前曰：“我生于蜀，长于蜀，父
为蜀小吏，有罪，非死罪也。法当笞，遇当位酷者，阴以
非法绳之，卒弃市。时当幼，力不任其心，未果杀。今长
矣，果杀之，力符其心也。愿无骇。”又执其子曰：“尔渐长，
人心渐贱尔。”曰：“其母杀人，其子必无状。既生之，使其
贱之，非勇也。不如杀而绝。”遂杀其子，而谢其夫曰：“勉
仁与义，无先己而后人。异时子遇难，必有以报者。”辞
已，与其夫决，既出户，望其疾如翼而飞云。按蜀妇人
求复父仇有年矣，卒如心，又杀其子，捐其夫，子不得
为恩，夫不得为累，推之于孝斯孝已，推之于义斯义
已。自国初到于今，仅二百年，忠义孝烈，妇人女子，其
事，能使千万岁无以过。孝有高愍女，《庚义》有杨烈妇，
今蜀妇人宜与三妇人齿。前以陇西李端言始异之，
作传，传备博陵崔蠡又作《文目》，其题曰《义激》，将与端
言共激诸义而感激者。蜀妇人在长安凡三年，来于
贞元二十年，嫁于二十一年，去于元和初。